《标指六偈》
宋代·释清远

心光虚映，体绝偏圆。金波匝匝，动寂常禅。念起念灭，不用止绝。

任运滔滔，何曾起灭。起灭寂灭，现大迦叶。坐卧经行，未曾间歇。

禅何不坐，坐何不禅。了得如是，始号坐禅。坐者何人，禅是何物。

而欲坐之，用佛觅佛。佛不用觅，觅之转失。坐不我观，禅非外术。

初心闹乱，未免回换。所以多方，教渠静观。端坐收神，初则纷纭。

久久恬淡，虚闲六门。六门稍歇，于中分别。分别才生，似成起灭。

起灭转变，从自心现。还用自心，返观一遍。一返不再，圆光顶戴。

灵焰腾辉，心心无碍。横该竖入，生死永息。一粒还丹，点金成汁。

身心客尘，透漏无门。迷悟且说，逆顺休论。细思昔日，冷坐寻觅。

虽然不别，也大狼籍。刹那凡圣，无人能信。匝地茫茫，大须谨慎。

如其不知，端坐思惟。一日筑著，伏惟伏惟。

作者简介：释清远（一○六七～一一二○），号佛眼，临邛（今四川邛崃）人。俗姓李。年十四出家，尝依毗尼。南游江淮间，遍历禅席，师事五祖演禅师七年。后隐居四面山大中庵，又住崇宁万寿寺。继住舒州龙门寺十二年。徽宗政和八年（一一一八），奉敕住和州褒禅山寺（《古尊宿语录》卷二九）。踰年，以疾辞，归隐蒋山之东堂。为南岳下十四世，五祖演禅师法嗣。宣和二年卒，年五十四。事见《筠溪集》卷二四《和州褒山佛眼禅师塔铭》，《嘉泰普灯录》卷一一、《五灯会元》卷一九有传。